
Европэ зэпеуэм къыщыхожаныкI
Мазаем и 16-м Санкт-Петербург щекIуэкIащ зи ныбжьыр илъэс 21-рэ иримыкъуахэм дзюдомкIэ Европэм и Кубокыр къэхьыным теухуа я зэхьэзэхуэ. Зэпеуэм и япэ махуэ дыдэм ди бэнакIуэхэм медаль зэмылIэужьыгъуитI зыIэрагъэхьащ.
Шэч къызытумыхьэн текIуэныгъэ и хьэрхуэрэгъу- хэм къафIихьыурэ, зи хьэлъагъыр килограмм 66-м нэблагъэхэм я финалым нэсащ нэгъабэ а зэхьэзэхуэм пашэныгъэр къыщызыхьа Къуэдз Къантемыр. КIэух зэIущIэм ди щIалэр къыщыхигъэщIащ командэм къыдыхэт Бурмистров Александр. Къуэдзыр егъасэ Иванов Дмитрий.
А хьэлъагъ дыдэм жэз медалыр къыщихьащ нэгъа-бэ урысейпсо зэпеуэм щытекIуа Мисиров Исмэхьил.
КЪЭХЪУН Бэч.
«Динамо»-м и зэхьэзэхуэ
Налшык дэт Универсальнэ спорт комплексымрэ Шэджэм къалэ и физкультурэ-узыншагъэр щрагъэфIакIуэ комплексымрэ щекIуэкIащ «Динамо» зэгухьэныгъэм къызэригъэпэща урысейпсо зэхьэзэхуэ зэIуха.
НыбжьыщIэхэмрэ (илъэс 17-18) щIалэгъуалэмрэ (илъэс 19-22-рэ) я зэпэщIэтыныгъэм хэтащ Урысейм и щIыналъэ 12-м къикIа спортсмени 150-м щIигъу.
Ди щIалэхэм ящыщу ныбжьыщIэхэм я деж щызэуа гупхэм нэхъ лъэщу къыщыщIэкIащ Аликберов Аланрэ (кг 49-рэ) КIэрэф Сослъанрэ (кг 64-рэ). ЩIалэгъуалэм я зэпеуэм пашэныгъэр щаубыдащ Хьэбылэ Рустам (кг 49-рэ), КъардэнгъущI Азэмэт (кг 60), Макитов Хьэсэн (кг 64-рэ), Гижгиев Юсуп (кг 69-рэ), Бабаев Башир (кг 81-рэ) сымэ.
ЖЫЛАСЭ Замир.
Мэзкуу областым и чемпион
БэнэкIэ хуитымкIэ Мэзкуу областым и зэхьэзэхуэ зэIуха зи ныбжьыр илъэс 21-рэ иримыкъуахэм иджыблагъэ ирагъэкIуэкIащ. Абы къызэхуишэсат къэралым и спортсмен нэхъыфIхэр.
Килограмм 61-м нэс зи хьэлъагъхэм я деж дыщэ медалыр къыщихьащ Шэрий Алий. Ар и гъэсэнщ бэнэкIэ хуитымкIэ Тэрч къалэм дэт школым.
Дызэрыхьа илъэсым щызыIэригъэхьа япэ текIуэныгъэкъым мыр Алий и дежкIэ. Тхьэмахуищ ипэкIэ и къуэш нэхъыщIэ Иналбэчрэ абырэ пашэныгъэр щаубыдащ Совет Союзым и маршал Куликовым и цIэкIэ Орёл къалэм щызэхэта фэеплъ зэхьэзэхуэм.
Хьэтау Ислъам.
